
Biofilm kolonizáció vizsgálata műszál alapú hordozókon

A biofilmeket a szennyvíztisztítás során az utóbbi években egyre szélesebb körben alkalmazzák szerte a világon. Elterjedésük elsősorban azzal magyarázható, hogy rendkívül jól kombinálhatóak más szennyvíztisztítási technikákkal, valamint, hogy segítségükkel rendkívül jó hatásfokú nitrifikáció, denitrifikáció és szerves anyag degradáció érhető el.
Tudományos diákköri munkám célja volt, hogy megállapítsam a vizsgálatokhoz kiválasztott műszál alapú biofilm hordozó típusok közül melyik segíti a szennyvíztisztítás során a biofilm kialakulását. Vizsgálataimat 4 különböző műszál alapú biofilm hordozóval (3 különböző szövésű polipropilén és 1 poliészter) végeztem. A négyféle hordozót egy kommunális szennyvizet kezelő, 8 kaszkád reaktorból álló félüzemi biológiai tisztító rendszerbe telepítettük az Organica Technológiák Zrt Telki Ökotechnológiai Fejlesztő Központjában. A 18 napos kísérlet során minden reaktorból 5 alkalommal vettem biofilm mintát.
Kísérleti munkám során a hordozókról kinyert biofilmek szárazanyag- és szervesanyag-tartalmát, valamint dehidrogenáz-enzimaktivitását mértem TTC (trifenil-tetrazólium-klorid) teszttel, laboratóriumi körülmények között. A mért adatokat összevetettem a főbb, rendelkezésemre álló vízminőségi paraméterek értékeinek alakulásával.
Vizsgálataim során kimutattam, hogy a polipropilén hordozókon nagyobb mennyiségű biofilm képződött, mint a poliészteren. A polipropilén hordozók közül az egyik típusú, műszaki polipropilén szál felületén kolonizált a legnagyobb tömegű és egyben az enzimaktivitás mérések alapján a legnagyobb aktivitású biofilm.



